送思訦之官鰲峰
作者：徐經孫
朝代：宋

paragraphs: 我如汝年時，昉問便江戍。
選穽如海深，望洋吁可怖。
汝今亦宜教，去作鰲峰主。
有民環百里，待汝字而撫。
何以奉寬條，何以撫黎庶。
惟公則生明，平心閲牒訴。
惟廉則寡過，莫受脂膏汙。
惟勤則集事，慎勿習逸豫。
惟儉可無求，只學我清苦。
持此四字符，便是作縣譜。
去家三百里，兩地無多路。
安問來與往，時走一健步。
居官而民宜，暌隔非所慮。
三年課最歸，可以見君父。